Þingræður haldnar á Alþingi Íslendinga

Frsm. (Ingólfur Jónsson) Hæstv. forseti. Frv. þetta var lagt fram í hv. Ed. á s. l. hausti, en er fyrst núna á ferðinni í þessari hv. d. Í gærmorgun hafði iðnn. þessarar d. fund og á fund hennar komu fulltrúar frá Sambandi byggingarmanna, frá Trésmíðafélagi Reykjavíkur, frá Múrarafélagi Reykjavíkur, frá Prentarafélaginu, frá Félagi ísl. járniðnaðarmanna, frá Rafiðnaðarsambandinu og frá Félagi vélvirkja. Allir þessir aðilar óskuðu eftir viðtali við n. vegna 8. gr. frv. sem þeir töldu að væri ekki góð og beinlínis skaðleg fyrir verkmenntun í landinu. Í 8. gr. frv. er sagt að ráða megi þó verkafólk til iðnaðarstarfa, þ. e. a. s. alveg skilyrðislaust. Þetta ákvæði er vitanlega ekki gott, að þeir, sem hafa lagt á sig margra ára skólagöngu til verkmenntunar, sitji ekki frekar fyrir iðnaðarstörfum heldur en alveg ólærðir verkamenn. Ef þetta ákvæði yrði lögfest, þá mundi það ekki ýta undir menn að leita sér tæknimenntunar. Iðnn. varð þess vegna sammála um að koma til móts við óskir þessara fulltrúa, sem ég nefndi, og gerir till. um að breyta 8. gr. laganna, þó þannig að iðnrekendur, meistarar og aðrir atvinnurekendur geti einnig sætt sig við það orðalag og þau ákvæði sem iðnn. vill lögfesta. Brtt. n. er á þskj. 915 og hv. alþm. geta borið saman 8. gr. frv. og brtt. n. Ég sé ekki ástæðu til þess að vera að lesa það upp þar sem það er á borðum hv. þm. N. varð sammála um að gera þessa einu brtt. Það hefur verið athugað, bæði af iðnn. Ed. og iðnn. þessarar d., hvaða viðhorf er almennt til þessa frv., og það má segja að allir þeir, sem að iðnaðarmálum vinna og iðnaðarmálum starfa, telji að þetta frv. stefni í rétta átt og sé til bóta, þ. e. a. s. ef brtt. iðnn. verður samþykkt í stað 8. gr. eins og hún nú er í frv. Hæstv. forseti. Ég sé ekki ástæðu til að fjölyrða meira um þetta, en iðnn. leggur til að frv. verði samþ. með þeirri breytingu sem ég hef lýst.

Iðnrh. (Gunnar Thoroddsen) Hæstv. forseti. Ég vil þakka iðnn. fyrir skjóta afgreiðslu á þessu máli og tel mjög mikilvægt að þetta frv. til iðnaðarlaga verði nú að lögum. Ég tel einnig rétt að fallast á og mæla með samþykkt þeirrar till. sem iðnn. deildarinnar flytur varðandi 8. gr. En ég vil í sambandi við það mál taka fram um þetta ákvæði í 8. gr. sem nú er lagt til að breyta, það ákvæði að ráða megi þó verkafólk til iðnaðarstarfa, að þetta sjónarmið, sem hv. frsm. n. gerði að umtalsefni, kom að sjálfsögðu til umræðu bæði í undirbúningsnefndinni og til athugunar í rn. Sú n., sem undirbjó þessi lög, varð sammála um það orðalag sem er í greininni nú, og það er skýrt nánar í grg., þannig að þó að þetta ákvæði virðist víðtækt, að ráða megi verkafólk til iðnaðarstarfa, þá takmarkast það að sjálfsögðu af kjarasamningum. Í grg. um 8. gr. segir: „Iðnlært fólk hefur ætíð forgang til iðnaðarstarfa samkv. kjarasamningum.“ Í framkvæmd mundi þetta því ekki verða eins rúm og víðtæk heimild og orðalagið kann að benda til, vegna þess að kjarasamningar mundu að sjálfsögðu alltaf tryggja fullan rétt hinna iðnlærðu. Hins vegar hefur verið óskað eftir því, eins og hv. frsm. gat um, af vissum stéttarfélögum að breyta þessu. Ég vil að sjálfsögðu fallast á það og mæli með þessari brtt. og vænti þess, að frv. verði samþ. nú við þessa umr., og mun það þá fara aftur til hv. Ed. þar sem ég geri fastlega ráð fyrir að iðnn. og sú deild muni fallast á þessa brtt. Ég vil aðeins endurtaka það, að ég legg mikla áherslu á að þetta frv. verði að lögum nú á þessu þingi.



Virðulegi forseti. Þetta mál er um að veita heimild til þess að selja eyðijörðina Kollsvík í Rauðasandshreppi. Í grg. með frv. kemur fram, að hreppsnefnd Rauðasandshrepps og jarðanefnd Vestur-Barðastrandarsýslu mæla með sölu jarðarinnar. Einnig liggja fyrir jákvæðar umsagnir um málið frá Landnámi ríkisins og jarðeignadeildinni. Þetta er heimild til að selja Össuri Guðbjartssyni, sem er ábúandi og eigandi á jörðinni Láganúp í Rauðasandshreppi, þessa jörð, og hefur hann haft afnot af Kollsvík síðan 1972. Á þskj. 921 kemur fram, að landbn. hv. d. hefur fjallað um málið og mælir með að samþykkja frv.